b'\n_START_ARTICLE_\nLiisi Karttunen\n_START_PARAGRAPH_\nElisabeth (Liisi) Karttunen (6. tammikuuta 1880 Kitee \xe2\x80\x93 20. elokuuta 1957 Kitee) oli suomalainen historiantutkija ja diplomaatti.\n_START_SECTION_\nUra\n_START_PARAGRAPH_\nLiisi Karttusen vanhemmat olivat Kiteen kappalainen, varapastori Karl Karttunen ja Eva Maria Tel\xc3\xa9n. H\xc3\xa4n p\xc3\xa4\xc3\xa4si ylioppilaaksi 1899 ja valmistui filosofian kandidaatiksi 1905. Karttunen ty\xc3\xb6skenteli vuodesta 1907 alkaen Roomassa Henry Biaudet\xe2\x80\x99n johtamassa Vatikaanin arkistoja tutkineessa ryhm\xc3\xa4ss\xc3\xa4. Karttunen tutki erityisesti vastauskonpuhdistuksen ajan katolista kirkkoa sek\xc3\xa4 Vatikaanin suhteita Pohjoismaihin. H\xc3\xa4n v\xc3\xa4itteli tohtoriksi 1910, v\xc3\xa4it\xc3\xb6skirjan nimi oli Antonio Possevino: Un diplomate pontifical au 16e si\xc3\xa9cle._NEWLINE_Suomen itsen\xc3\xa4istytty\xc3\xa4 Karttunen oli vuodesta 1919 Suomen Rooman suurl\xc3\xa4hetyst\xc3\xb6n palveluksessa kulttuuri- ja sanomalehtiavustajana sek\xc3\xa4 puolen vuoden ajan 1935\xe2\x80\x931937 Suomen va. asiainhoitajana Roomassa. Palattuaan Suomeen 1944 h\xc3\xa4n oli 1944\xe2\x80\x931948 ulkoministeri\xc3\xb6n palveluksessa._NEWLINE_Karttusen veljet Uuno ja Kaarlo Karttunen ty\xc3\xb6skenteliv\xc3\xa4t my\xc3\xb6s jonkin aikaa Biaudet\xe2\x80\x99n ryhm\xc3\xa4ss\xc3\xa4 ja v\xc3\xa4itteliv\xc3\xa4t tohtoreiksi. Uuno Karttunen (1874\xe2\x80\x931959) toimi sittemmin Sortavalan ja Sein\xc3\xa4joen lyseon rehtorina ja Kaarlo Iivari Karttunen (1883\xe2\x80\x931950) oli opettajana Mikkelin ja Turun lyseossa.'